Olemic Thommessen

Olaf Michael «Olemic» Thommessen (født 1956) er en norsk politiker (H) og tidligere advokat. Han var stortingsrepresentant for Oppland fra 2001 til 2021 og stortingspresident fra 2013 til 2018. Han har påtatt seg mange verv innen kultur og idrett.

 Familiebakgrunn og yrkeskarrière 

Thommessen er sønn av kaptein Rolf Thommessen (1930–2013) og skuespiller og forlagsredaktør Mona Margareth Lie (1931–). Han er døpt Olaf Michael, men best kjent under kallenavnet Olemic.

Han gikk grunnskolen i Søre Ål og Slemmestad og gikk så Stabekk gymnas. Han tok juridisk embedseksamen med opphavsrett som spesialfag ved Universitetet i Oslo i 1983 og begynte som advokatfullmektig. Han var advokat og partner i advokatfirmaet Eggen & Thommessen 1985–1990.

I 1990 ble Thommessen avdelingsleder i Lillehammer Olympiske Organisasjonskomite (LOOC) med ansvar for fakkelstafetten og seremoniprogrammet under Vinter-OL 1994. Fra 1994 til 2001 var han leder av kulturproduksjonsselskapet Kulturarrangement Lillehammer, hvor han blant annet arbeidet med åpningen av Oslo lufthavn, Gardermoen, Pilegrimsvandring 97 og kongeparets 60-årsfeiring. Han fungerte som operasjef for RingsakerOperaen 2000–2001.

 Politisk arbeid 

Thommessen meldte seg inn i Unge Høyre som 15-åring, etter eget utsagn fordi han lot seg provosere av ml-bevegelsen i 1970-årene. Han var leder i Lillehammer Høyre 1986–1991, medlem av Lillehammer kommunestyre og hovedutvalget for kultur 1988–199 og leder i Oppland Høyre 1991–2001.

Thommessen var fast innvalgt representant på Stortinget fra Oppland fra 2001 til 2021. Han var vararepresentant fra 1993 til 1997. Han var medlem av Stortingets familie- og kulturkomité (tidligere Stortingets familie-, kultur- og administrasjonskomité) fra 2001 til 2013 og fungerte da som Høyres kulturpolitiske talsmann. Thommessen har i flere intervjuer og medieutspill lagt vekt å på at et av de fremste kulturpolitiske mål er å «spre makt i kulturlivet».Olemic Thommessen, Kulturen i maktens hender, Samtiden 2013/1minervanett.no Ingen kulturrevolusjon med Høyre  Intervju med Olemic Thommessen 06.06.2013

Han har også vært medlem av Den utvidede utenriks- og forsvarskomiteen og leder av Valgkomiteen, og var fra 2017 medlem av Fullmaktskomiteen.

Fra mars 2018, da han hadde gått av som stortingspresident, og til han gikk ut av Stortinget i september 2021 var han Høyres fraksjonsleder i Stortingets kommunal- og forvaltningskomité.

 Stortingspresident 

Ved Stortingets konstituering etter valget i 2013 ble Thommessen valgt til stortingspresident med 164 stemmer. To representanter stemte blankt.Referat fra Stortingets møte 8. oktober 2013. Han ble gjenvalgt som stortingspresident etter valget i 2017. Han fikk da 86 stemmer, mot Eva Kristin Hansens (Ap) 80 stemmer. Dette var første gang siden 1972 at opposisjonen fremmet en motkandidat til presidentvervet. Tre representanter stemte blankt.NRK: Thommessen valgt med knapp margin, besøkt 9. oktober 2017

 Dalai Lama 

Det ble møtt med kritikk da Stortingets presidentskap ikke ønsket å la fredsprisvinner Dalai Lama benytte Stortingets hovedinngang, og heller ikke ønsket å låne ut lagtingssalen, i forbindelse med et besøk i 2014. Årsaken var ifølge Thommessen at en slik mottakelse ville «virke unødig provoserende på Kina» i lys av tildelingen av Nobels fredspris til Liu Xiaobo i 2010.Dagsavisen: «– Nei til Dalai Lama», besøkt 9. oktober 2017

Kritikerne viste blant annet til at Thommessen tidligere hadde vært leder av den såkalte Tibetkomiteen på Stortinget.Aftenposten: «Dette gjør de i stedet for å møte Dalai Lama», besøkt 9. oktober 2017 Thommessen har i etterkant vedgått at han fant behandlingen av Dalai Lama svært ubehagelig.

 Evaluering av EOS-utvalget 

Etter forslag fra Stortingets kontrollutvalg for etterretnings-, overvåkings- og sikkerhetstjenestene, EOS-utvalget, nedsatte Stortingets presidentskap våren 2014 et utvalgt for å evaluere EOS-utvalgets virksomhet. For å gi evalueringsutvalget innsyn i EOS-utvalgets arbeid var det nødvendig å frita EOS-utvalget fra taushetsplikten etter kontrolloven. Presidentskapet mente at det selv hadde myndighet til å oppheve taushetsplikten, og fattet vedtak om dette 26. august 2014. EOS-utvalget mente vedtaket var ulovlig og at det var nødvendig med en egen lov gitt av Stortinget. Da presidentskapet fastholdt sitt standpunkt, fant EOS-utvalget det nødvendig å informere Stortinget gjennom en såkalt særmelding i desember 2014.Særskilt melding fra Stortingets kontrollutvalg for etterretnings-, overvåkings- og sikkerhetstjeneste (EOS-utvalget) om EOS-utvalgets taushetsplikt overfor evalueringsutvalget og evalueringsutvalgets tilgang til EOS-utvalgets informasjon av 12. desember 2014 Olemic Thommessen ba EOS-utvalget om å trekke tilbake særmeldingen, og presidentskapet ble senere kritisert av Kontroll- og konstitusjonskomiteen for å ha holdt særmeldingen tilbake i syv uker før den ble referert til Stortinget.

Presidentskapet ble også kritisert for å ha forsøkt å påvirke evalueringsutvalgets arbeid gjennom å bortfortolke et av punktene i mandatet, om sikring av «norsk demokratisk kontroll av fremmede staters overvåking av norske borgere», i strid med tilrådningen fra Kontroll- og konstitusjonskomiteen.Hysj-granskerne fryktet at 20 års tillit kunne bli ødelagt, Aftenposten 13. januar 2017Brev fra Kontroll og konstitusjonskomiteen 11. januar 2017

 Arveoppgjør 

Thommessen fikk også kritikk etter at han i 2014 henviste til sin posisjon som stortingspresident og sin relasjon til statsminister Erna Solberg i et privat brev til britiske skattemyndigheter.Aftenposten mener: Uryddig opptreden av stortingspresidenten (21. mars 2016) Brevet ble sendt i et forsøk på å få kontroll over arven etter den britiske scenografen Maria Bjørnson. Thommessen hadde selv plassert de omstridte midlene i et fond i skatteparadiset Guernsey i 1987, og skal etter Bjørnsons død i 2002 ha ønsket å flytte pengene, anslagsvis 200 millioner kroner, til to fond som skulle gi penger til kultur og veldedighet, i strid med ønskene til andre venner av Bjørnson.Dagens Næringsliv: Misbrukte statsministerstøtte i privat strid (18. mars 2016)

 Kostnadsoverskridelse i byggesak 
Etter at arbeidet med rehabilitering av Stortingets lokaler i Prinsens gate 26 viste seg å bli 700 millioner kroner dyrere enn budsjettert, fikk presidentskapet sterk kritikk fra en enstemmig Kontroll- og konstitusjonskomité.Aftenposten: Presidentens byggeklosser (publisert 19. juni 2017, besøkt 4. desember 2017) Kritikken skyldtes at presidentskapet unnlot å fortelle om kostnadsoverskridelsen før budsjettet ble vedtatt i 2013, selv om det hadde fått informasjon om at kostnadene ville bli større enn de budsjetterte med.Alf Bjarne Johnsen, Marie Melgård, Lars Joakim Skarvøy og Mattis Sandblad (6. juni 2017): Riksrevisjonen: Stortinget fikk ikke vite om bygge-overskridelser. VGAlf Bjarne Johnsen og Hibba Sarmadawy (16. juni 207): Stortinget om sin egen president: Handlet «sterkt kritikkverdig». VG

Etter at ytterligere kostnadsoverskridelser på 500 millioner kroner ble kjent i februar 2018, ga Arbeiderpartiet, Senterpartiet, Sosialistisk Venstreparti, Rødt og Kristelig Folkeparti uttrykk for at de ikke lenger hadde tillit til Thommessen som stortingspresident. Han kunngjorde derfor 8. mars 2018 at han ville trekke seg fra vervet.VG Nett: «Olemic Thommessen (H) trekker seg som stortingspresident» (8. mars 2018)Presidenten trekker seg, stortinget.no, 9. mars 2018Stortinget - Møte tirsdag den 6. mars 2018 * Sak nr. 1 Redegjørelse fra stortingspresidenten om Stortingets byggeprosjekter, president Eva Kristin Hansen, Stortinget, 6. mars 2018

 Teaterinteresse 

Thommessen har vært aktiv innen amatørteater som skuespiller og regissør og har skrevet flere teaterstykker. Han var styreleder i Lillehammer amatørteater 1984–1990 og styreleder i Norsk Amatørteaterråd 1989–1992. I 1989, mens han spilte rollen som Thesevs i Shakespeares En midtsommernattsdrøm i losjehuset på Maihaugen, giftet han seg (både i rollene og i virkeligheten) med Nina Høstmælingen, som spilte Hippolyta.Historien som ligger bak Lillehammer Amatørteater Fåberg og Lillehammer. 17 Det Muntre Lillehammer Fåberg og Lillehammer historielag, 1998 ISBN 8290385501

Thommessen skrev teaterstykket «Mot Gulating», som ble framført på Flolid ved Eivindvik i Gulen kommune i forbindelse med åpningen av 1000-årsstedet i Sogn og Fjordane i 2005. Det handlet om den lovkyndige Åne (spilt av Svein Tindberg) som skulle lede Gulatinget da den skrevne loven skal legges frem for aller første gang.Bergens tidende Kultur fra en kulturpolitiker 26.08.2005 To år senere ble enakteren Utvalgt spilt på Stortingets konferansesal med regi av Det Åpne Teater og handlet om såkalte donorsøsken, det vil si barn unnfanget i den hensikt å donere benmarg, en nyre, blod til syke søsken. Stykket ble fremført under Stortingets debatt om bioteknologiloven og er muligens første gang politisk teater blir trukket inn i en pågående stortingsdebatt og dessuten trolig første teaterstykke med urpremière i Stortinget.Aftenposten Politisk skryt til stortingsdrama - Donorteater på Løvebakken i går 29.03.2007Magasinet Norden  2010-1, s. 10-13, portrettintervju av Thommessen skrevet av Marit Kleppe Egge Hans teaterstykke 22:13 Destination Africa var dokumentarisk, og omhandlet FNs andre generalsekretær Dag Hammarskjöld siste dager i Kongo i 1961, og var bygd på Hammarskjölds bok Vägmärken.IdaLou Larsen En idealist i storpolitikken anmeldelse av teaterstykket 22:13 Destination Africa 28.10.2011 I første oppsetning spilte Erik Hivju rollen som Hammarskjöld og Raymond Sereba rollen som Moïse Tshombe.Aftenposten Hammarskjölds siste dramatiske dager - Teater om FNs generalsekretær Urpremière på FN-dagen 14.10.2011

 Frimurer 

Thommessen er medlem av Den Norske Frimurerorden, St. Johanneslogen St. Olav til det gyldne Kors. Han har graden VIII.«Stortingspresidenten er frimurer», Aftenposten, besøkt 27. februar 2018

 Utmerkelser 
Thommessen ble i 2014 tildelt storkors av Dannebrogordenen. I 2016 ble han tildelt Kong Harald Vs jubileumsmedalje 1991–2016

 Referanser 

 Kilder 


 Eksterne lenker 




 Olemic Thommessens blogg

Kategori:Stortingspresidenter
Kategori:Stortingsrepresentanter fra Høyre
Kategori:Stortingsrepresentanter for Oppland
Kategori:Stortingsrepresentanter 2017–2021
Kategori:Stortingsrepresentanter 2013–2017
Kategori:Stortingsrepresentanter 2009–2013
Kategori:Stortingsrepresentanter 2005–2009
Kategori:Stortingsrepresentanter 2001–2005
Kategori:Lokalpolitikere i Lillehammer
Kategori:Høyre-politikere i Oppland
Kategori:Norske advokater
Kategori:Norske dramatikere
Kategori:Norske frimurere
Kategori:Storkors av Dannebrogordenen
Kategori:Personer fra Lillehammer kommune
Kategori:Thommessen (slekt)